Kunstneren Uwe Max Jensen gik mandag 80 ture over Limfjordsbroen for at hylde broens jubilæum.

I anledning af at Limfjordsbroen i 80 år har været bindeled mellem Aalborg og Nørresundby gik billede- og performancekunstneren, Uwe Max Jensen, mandag over broen 80 gange. En gang for hvert år den har eksisteret. - Man kunne godt lave et portræt, men jeg vil hellere lave et værk, der tager udgangspunkt i broens funktion, siger Uwe Max Jensen på sin 21. tur. Limfjordsbroen blev indviet i 1933 og har været bindeled mellem Aalborg og Nørresundby i 80 år. Uwe Max Jensen er opvokset på begge sider af fjorden, og broen har en stor betydning for ham. Han er selv overbevist om, at pendul-vandreturen er kunst. - Helt banalt, så er jeg kunstner, og når jeg siger, det er kunst, så er det, siger den kontroversielle kunster. Gåturen tager omkring 12 timer.